a9a14af0f5a0eae805fc45e3ef1cba2d
Ποιος είναι ο απαραίτητος εξοπλισμός για την Αρθροσκόπηση;
ostoun.gr
2020.29

Η αρθροσκόπηση απαιτεί έναν εξοπλισμό, που περιλαμβάνει τα εξής:


* Τον **αρθροσκοπικό πύργο**, ο οποίος έχει συγκεντρωμένες τις ηλεκτρικές συσκευές που απαιτούνται. Αυτές είναι το μόνιτορ που συνδέεται με την κάμερα, η πηγή ψυχρού φωτισμού, η αντλία του αρθροσκοπικού υγρού, η συσκευή του shaver (ειδικό εργαλείο που απαιτείται), η συσκευή της διαθερμίας, ο εκτυπωτής φωτογραφιών και η συσκευή καταγραφής του DVD.
* Το **αρθροσκόπιο**, το οποίο ποικίλλει σε διάμετρο, ανάλογα με την άρθρωση που αρθροσκοπούμε. Διάσταση 4,0mm είναι κατάλληλο για το γόνατο, ισχίο, αγκώνα, ώμο.  2,7mm για ποδοκνημική και πηχεοκαρπική και 1,9mm για δάχτυλα.
* Ειδικά **αρθροσκοπικά εργαλεία**: υπάρχει μεγάλη ποικιλία κατάλληλων εργαλείων (λαβίδες, μπασκέτες, ψαλίδια και εξειδικευμένα εργαλεία) ανάλογα με την άρθρωση και την επέμβαση που πραγματοποιείται.
* Κατάλληλο **χειρουργικό τραπέζι** σε [αρθροσκόπηση ώμου](https://www.ostoun.gr/arthroskophsh-wmoy/), [αρθροσκόπηση ισχίου](https://www.ostoun.gr/arthroskopisi_isxiou/), ή [αρθροσκόπηση πηχεοκαρπικής](https://www.ostoun.gr/arthroskopisi_pixeokarpikis/).



ddc508de4507718971e4b7bcaababa1c
Πώς γίνεται η αρθροσκόπηση;
ostoun.gr
2020.29

Η αρθροσκόπηση γίνεται σε κατάλληλα εξοπλισμένη αίθουσα χειρουργείου. Ο ασθενής βρίσκεται υπό γενική ή υπό περιοχική αναισθησία και από Ορθοπαιδικό εκπαιδευμένο στην αρθροσκοπική χειρουργική. Μετά την κατάλληλη αντισηψία και την τοποθέτηση του αποστειρωμένου ιματισμού εισάγεται το αρθροσκόπιο στην άρθρωση, μέσω μιας **μικρής οπής** στο δέρμα **2-3mm**.


Ακολουθεί επισκόπηση της άρθρωσης. Έτσι θα επιβεβαιώσουμε τα ευρήματα της κλινικής μας εξέτασης, ή θα διαγνώσουμε επιπλέον παθήσεις.  Τα εργαλεία εισάγονται στην άρθρωση από **δεύτερη αρθροσκοπική πύλη**, μεγέθους 2-3mm επίσης. Ανάλογα με την άρθρωση και το είδος της επέμβασης, ίσως χρησιμοποιηθούν και επιπλέον αρθροσκοπικές πύλες. Έτσι στο τέλος της επέμβασης ο ασθενής έχει μόνο 2-4 μικρές τομές. Συνήθως 2-3 για το γόνατο, ισχίο, ποδοκνημική, πηχεοκαρπική, 3-4 για αγκώνα, ώμο. Σε αντίθεση με τις παλαιότερες τεχνικές, οι οποίες απαιτούσαν μεγάλες τομές 10-12 εκατοστών.



f575ee29b4a23acb9e47a323ff49dab9
Ποια είναι τα πλεονεκτήματα της Αρθροσκόπησης;
ostoun.gr
2020.29

Οι μικρές τομές στο δέρμα δεν είναι ο λόγος που η αρθροσκοπική χειρουργική πλεονεκτεί των ανοικτών μεθόδων. Τα πλεονεκτήματα της αρθροσκοπικής χειρουργικής επιγραμματικά είναι:


* **ελάχιστος τραυματισμός** στα μαλακά μόρια της άρθρωσης,
* **αναίμακτη επέμβαση,**
* **λεπτομερής παρατήρηση** και **εξέταση** του εσωτερικού της άρθρωσης. Το αρθροσκόπιο μας επιτρέπει να δούμε **οποιαδήποτε** περιοχή της άρθρωσης και μάλιστα σε μεγέθυνση **5-10 φορές μεγαλύτερη** από την πραγματικότητα.
* Διενέργεια **λεπτών χειρουργικών χειρισμών,** που με ανοικτές μεθόδους δε θα ήταν δυνατόν να επιτελεστούν. Αυτό οδηγεί σε άριστα μετεγχειρητικά αποτελέσματα.
* **Λιγότερος** μετεγχειρητικός πόνος,
* **ταχύτερη** μετεγχειρητική αποκατάσταση.


